3 მაისის კონსტიტუცია
3 მაისის კონსტიტუციის სახელით ცნობილია პოლონეთ-ლიტვის თანამეგობრობის კონსტიტუცია, რომელიც 1791 წლის 3 მაისს ვარშავის სამეფო სასახლეში სეიმის მიერ იქნა მიღებული. იგი ევროპის პირველ კონსტიტუციად ითვლება მისი თანამედროვე გაგებით. ამავე დროს, იგი მსოფლიოს მეორე კონსტიტუციაა აშშ-ის 1787 წლის 17 სექტემბრის კონსტიტუციის შემდეგ და ქრონოლოგიურად მცირედ წინ უსწრებს საფრანგეთის 1791 წლის 3 სექტემბრის კონსტიტუციას. 3 მაისის კონსტიტუციის პატივსაცემად 3 მაისი პოლონეთის ეროვნულ დღესასწაულადაა გამოცხადებული. 2007 წლიდან კი ეს დღე ლიეტუვაშიც სახელმწიფო დღესასწაულია.